PONO YA BEIBELE
Dipelaelo
Go na le mehuta e mebedi ya dipelaelo. Dipelaelo tše dingwe di ka re hola mola tše dingwe di ka ba kotsi. Beibele e re thuša go lemoga mehuta yeo ya dipelaelo.
Na ke ga tlhago go belaela?
SEO SE DIREGAGO
Dipelaelo di akaretša go se dudišege, go tshwenyega, goba go tšhoga. Re ka fela re welwa ke dipelaelo ka baka la gore re phela lefaseng la go se iketle.
SEO BEIBELE E SE BOLELAGO
Kgoši Dafida o ngwadile gore: “Ke tla ganetša moya wa ka go fihla neng? Ke tla kgaotša neng go nyama ka pelong letšatši ka moka?” (Psalme 13:2) Ke eng seo se thušitšego Dafida go lebeletšana le boemo bjo? O ile a botša Modimo mathata a gagwe ka thapelo, a botile botho bja gagwe ka mo go feletšego. (Psalme 13:5; 62:8) Ge e le gabotse, Modimo o re laletša gore re lahlele mathata a rena go yena. Petro wa Pele 5:7 e re: “[Lahlelang] dipelaelo tša lena ka moka go [Modimo], gobane o a le hlokomela.”
Lega go le bjalo, go na le dilo tšeo re ka di dirago go laola dipelaelo tša rena. Ka mohlala, ge mongwadi wa Beibele e lego Paulo a be a “belaelela diphuthego ka moka,” o ile a šoma ka thata go kgothatša le go matlafatša bao a bego a tshwenyegile ka bona. (2 Bakorinthe 11:28) Ka baka leo, dipelaelo tša gagwe di bile le mohola ka ge di mo thušitše gore a thuše diphuthego. Go ka ba bjalo le ka rena. Eupša ge re ka se tshwenyege ka batho ba bangwe, re tla bontšha gore ga re na taba le bona.
“Le se ke la kgahlegela ditaba tša lena feela, eupša le kgahlegele le tša ba bangwe.”
—Bafilipi 2:4.
O ka lebeletšana bjang le go belaela kudu?
SEO SE DIREGAGO
Batho ba ka belaela ka baka la diphošo tša bona tša nakong e fetilego, ka bokamoso goba tšhelete. *
SEO BEIBELE E SE BOLELAGO
Go belaela ka diphošo tša nakong e fetilego: Pele e eba Bakriste, batho ba bangwe ba lekgolong la pele la nywaga e be e le bahlakodi, diotswa, mahodu le matagwa. (1 Bakorinthe 6:9-11) Go e na le gore ba dulele go tshwenyega ka dilo tša nakong e fetilego, ba ile ba fetoša ditsela tša bona gomme ba bota gore Modimo o tla ba gaugela, e lego selo seo a se dirago ka pelo ka moka. Psalme 130:4 e re: ‘Wena Modimo o lebalela e le ka kgonthe, e le gore o boifše.’
Go belaela ka bokamoso: Jesu Kriste o itše: “Le ka mohla le se ke la belaela ka letšatši le le latelago, gobane letšatši le le latelago le tla ba le dipelaelo tša lona.” (Mateo 6:25, 34) Jesu o be a era go re’ng? O be a era gore re tshwenyege feela ka mathata a lehono. O se ke wa ikimetša ka mathata a lehono ka go nagana ka mathata a gosasa, e lego seo se ka dirago gore o se ke wa nagana gabotse gomme wa dira diphetho ka lebelo. Le gona, dula o gopola gore dilo tše dintši tšeo o tshwenyegago ka tšona, ka morago o ka hwetša gore go be go sa hlokagale gore o tshwenyege ka tšona.
Go belaela ka tšhelete: Monna yo bohlale o kile a rapela ka gore: “O se nnee bodiidi goba mahumo.” (Diema 30:8) Go e na le moo, monna yoo o ile a tsoma kgotsofalo
“Ga se ka bona le ge e le mang yo a lokilego a tlogetšwe a le feela, goba bana ba gagwe ba kgopela dijo.”
—Psalme 37:25.
Na Dipelaelo di tla ka tša Fela?
SEO BATHO BA SE BOLELAGO
Mmegi wa ditaba e lego Harriet Green o ngwadile sehlogong se se lego kuranteng ya The Guardian ya 2008 gore: “Re tsena mehleng e mefsa ya dipelaelo.” Ka 2014, Patrick O’Connor o ngwadile kuranteng ya The Wall Street Journal gore: “Batho ba Amerika ba belaela go feta le ge e le neng pele.”
SEO BEIBELE E SE BOLELAGO
“Pelaelo e lego pelong ya motho e tla e imela, eupša lentšu le lebotse le tla e thabiša.” (Diema 12:25) “Lentšu le lebotse” le ka hwetšwa ditabeng tše dibotse tša Mmušo wa Modimo. (Mateo 24:14) Mmušo woo, e lego pušo ya Modimo, kgauswinyane o tla dira seo rena ka noši re ka se tsogego re se dirile, e lego go fediša dilo ka moka tšeo di bakago dipelaelo, go akaretša bolwetši le lehu! “[Modimo] o tla phumola megokgo ka moka mahlong a [rena] gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona.”
“Eka Modimo yo a neago kholofelo a ka le tlatša ka lethabo le khutšo ka go mmota ga lena.”
—Baroma 15:13.
^ par. 10 E ka ba gabohlale gore batho bao ba tshwenywago ke go belaela kudu ba bone ngaka. Phafoga! ga e kgothaletše mohuta le ge e le ofe o itšego wa kalafo.
Ithute ka mo go oketšegilego
Na o tla Bota Modimo?
Utolla kgotsofalo yeo o ka bago le yona ka go tseba Modimo bjalo ka Mogwera yo a botegago.
Na se ke Seo Modimo a se Rerilego?
O ka ipotšiša lebaka leo go tletšego mathata a mantši lehono. Na o be o tseba gore Beibele e re go tlo tla diphetogo tša kgonthe tšeo o ka di thabelago?
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn lin_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn